# Pau Figueras Vilà

Pau Figueras Vilà (la Canonja, 11 de febrer de 1882 - Reus, 19 de febrer de 1942) fou un escultor català, fill de Josep Figueras Inglès de Botarell i de Rosa Vilà Jaumà de Reus. De molt jove vingué a viure a Reus i se sentia plenament un artista local.
Assistí a classes nocturnes a l'Escola Municipal d'Arts i Oficis de Reus mentre feia el seu aprenentatge a l'Acadèmia Fargas. Posteriorment anà a Barcelona a treballar al taller de Casa Rius dedicat a la realització d'imatges de sants. Simultàniament inicià estudis a l'Escola de Belles Arts amb el mestre Borràs i Abella. Als 17 anys retornà a Reus i s'establí al propi domicili familiar del carrer de Sant Antoni i posteriorment es traslladà a un taller del raval de Robuster número 25 (també tingué taller a la placeta de Sant Francesc i al carrer del Carme). En aquest taller s'iniciaren artistes reusencs com Joan Rebull Torroja, Modest Gené Roig, Ceferí Olivé Cabré o Ramon Ferran i Pagès.

## Obra

Pau Figueras treballà preferentment la fusta però també el marbre, el bronze i el fang. Moltes de les seves obres eren de tipus religiós. El 1907 havia tallat i daurat una imatge de l'infant Jesús i de l'Àngel de la Guarda i el 1910 tallà i daurà una imatge de Sant Josep per a l'Església de Mérida (Mèxic) i realitzà un bust en fang del Doctor Robert.
El 1912 tallà i daurà una imatge de Sant Josep per a l'església de Mérida, a Mèxic i exposà escultures de Sant Miquel i Sant Rafael. El 1913 exposà un cap de lleó en fang i caracteritzà personatges per a l'escena en el teatre del Patronat Obrer de Sant Josep de Reus. El 1915 exposà en guix la figura del que anava a ser un gran pianista, el jove Pablito Martí de Reus i restaurà una valuosa arqueta. El 1916 donà a conèixer un retrat a l'estampa. El 1919 tallà per al Patronat de Sant Josep Obrer una imatge del Sagrat Cor i el 1921 exposà a cal Marquet del carrer de Monterols una Mare de Déu de Misericòrdia, de la qual, després tantes tallà i emmotllurà en fang.
El 1925 tallà una imatge reproducció de la Mare de Déu de Montserrat per a la família d'Enric Prats i Martí, i el 1928 una Dolorosa per a l'església de Salou. L'Ajuntament de Reus li encarregà la restauració de la font del Rei quan la traslladaren de lloc. El 1932 feu la imatge de la Moreneta per a l'altar de l'església de Sant Joan. Altres obres de l'artista són al museu de Reus, com una imatge de Sant Tarsici i un grup d'àngels en glòria. Realitzà el retaule de l'ermita del Roser de Vallmoll, un Sant Antoni i alguna altra imatge de la parròquia de Sant Sebastià de la Canonja.
Degut a la seva poca estatura, cosa que no l'acomplexà mai, treballava pujat damunt d'un tamboret. Segons Amigó, se'l coneixia com "el Pauet nano" i "l'escultor nano".
* Una torreta (test) de fang
* Escultura d'un pagès
* Escultura d'un senyor
* Dibuix al carbó de la seva germana Rosa
* Sant Joaquim
* Sant Antoni de Pàdua
* Sant Josep, Mérida, Mèxic

## Referències

* ↑ Olesti Trilles, Josep. Diccionari biogràfic de reusencs. Reus: l'Ajuntament, 1991, p. 263-264.
* ↑ Serra i Gras, Miquel. Records, anècdotes i fets d'alguns personatges populars de Reus. Reus: Colla Castellera Ganxets de Reus, 1993, p. 93-95.
* ↑ Amigó, Ramon. Materials per a l'estudi dels noms de lloc i de persona, i renoms, del terme de Reus. Reus: Associació d'Estudis Reusencs, 1988, p. 385. ISBN 8486387655.

## Enllaços externs

* Centre d'Estudis Canongins Ponç de Castellví: personatges 1994